text: Hold-VM er udskudt på grund af regn
  01 august 2010 kl. 06.03
  Hold-VM i speedway er udskudt til søndag eftermiddag. Efter fire heats valgte løbsledelsen at rykke turneringen på grund af massiv regn i Vojens.
  Massiv regn ned over banen i Vojens fik lørdag aften løbsarrangørerne til at udskyde hold-VM i speedway til søndag klokken 15.
   Der var kun nået at blive afviklet fire heats, da løbsledelsen valgte at afbryde turneringen.
  På det danske hold nåede Hans Andersen slet ikke at komme i aktion, men han var alligevel tilfreds med afgørelsen om at udskyde hold-VM.
  - Umiddelbart tror jeg, det er den rigtige afgørelse, hvis man ser på banen. Det skal også være et produkt, der er værd at sælge sportsligt set. Alle vil helst køre, hvor det er tørt, siger Hans Andersen.
  - Det skal være fair og ikke afgøres ved tilfældigheder. Det er trods alt VM, vi kører om, tilføjer han.
  Det danske speedwaylandshold fik en dårlig start og lå med blot fire point sidst efter de fire heats, som nåede at blive afviklet.
  - Vi skal starte stærkere søndag, fastslår Hans Andersen.
   Søndag bliver turneringen nulstillet, så den lave pointhøst får ingen betydning for det danske hold.
  